## Odluka o dokupu staža osiguranja individualnih poljoprivrednika

### NN 1/1991 (17.1.1991.), Odluka o dokupu staža osiguranja individualnih poljoprivrednika

# REPUBLIČKI FOND MIROVINSKOG I INVALIDSKOG OSIGURANJA HRVATSKE

Na temelju člana 6. točke 1. Statuta Republičkog fonda mirovinskog i
invalidskog osiguranja individualnih poljoprivrednika Hrvatske ("Narodne
novine", broj 58/90), Upravni odbor Republičkog fonda mirovinskog
i invalidskog osiguranja individualnih poljoprivrednika Hrvatske na sjednici
održanoj 20. prosinca 1990, donosi

## ODLUKU

### o dokupu staža osiguranja individualnih poljoprivrednika

1. Osiguranici-individualni poljoprivrednici mogu pod uvjetima i na
način propisan ovom odlukom, dokupiti u mirovinski staž kao staž osiguranja
vrijeme u razdoblju od 1. listopada 1960. do 1. siječnja 1980. u kojem
su se bavili poIjoprivredom ili ribolovom kao jedinim ili glavnim zanimanjem.

2. Zahtjev za dokup staža osiguranja podnosi osiguranik-individualni
poljoprivrednik odnosno član obitelji koji podnosi zahtjev za porodičnu
mirovinu iza smrti poljoprivrednika koji je u trenutku smrti imao svojstvo
osiguranika-individualnog poljoprivrednika.

3. Zahtjev za dokup staža osiguranja podnosi se zajedno sa zahtjevom
za priznanje prava na mirovinu nadležnoj službi.

Područna služba Republičkog fonda mirovinskog i invalidskog osiguranja
radnika Hrvatske nadležna je prema mjestu prebivališta osiguranika-individualnog
poljoprivrednika.

U postupku za ostvarivanje prava primjenom međunarodnih ugovora nadležna
služba za dokup staža je Služba za provedbu međunarodnih ugovora o socijalnom
osiguranju u Centralnoj službi Republičkog fonda mirovinskog i invalidskog
osiguranja radnika Hrvatske.

4. Dokup staža osiguranja može se odobriti samo ako je u momentu nastanka
osiguranog slučaja (starost, invalidnost, smrt) postojalo svojstvo osiguranika-individualnog
poljoprivrednika.

5. U povodu zahtjeva za dokup staža osiguranja nadležna služba provodi
postupak i utvrđuje:

- postoji li svojstvo osiguranika-individualnog poljoprivrednika u momentu
nastanka osiguranog slučaja;

- koliko je staža potrebno dokupiti da se ispune minimalni uvjeti za
ostvarivanje prava na mirovinu u času nastanka osiguranog slučaja (starost,
potpuni i trajni gubitak radne sposobnosti ili smrt);

- visinu doprinosa koji je potrebno uplatiti za dokup staža osiguranja.

6. Nakon provedenog postupka, nadležna služba donosi rješenje o dokupu
staža osiguranja.

7. Rješenje o dokupu staža osiguranja podvrgava se reviziji, koju po
službenoj dužnosti obavlja organ koji rješava o pravima iz mirovinskog
i invalidskog osiguranja u drugom stupnju.

8. Protiv rješenja nadležne službe, donesenog u prvom stupnju o dokupu
staža osiguranja može se izjaviti žalba nadležnom drugostepenom organu.

9. Dokupiti se može samo onoliko staža osiguranja u razdoblju od 1.
listopada 1960. do 1. siječnja 1980, koliko je potrebno da se ispune minimalni
uvjeti mirovinskog staža potrebni za stjecanje prava na mirovinu u slučaju
starosti, potpunog i trajnog gubitka radne sposobnosti ili smrti.

10. Doprinos za dokup staža osiguranja određuje se , prema spolu i godinama
života osiguranika na dan stjecanja prava na mirovinu, mirovinskoj osnovici,
visini mirovine, vjerojatnom trajanju života osiguranika i broju godina
i mjeseci dokupljenog staža osiguranja.

11. Vjerojatno trajanje života osiguranika izračunava se prema tablicama
mortaliteta ukupnog stanovništva Hrvatske, odnosno dokup staža osiguranja
obračunava se primjenom važećih tablica aktuarske matematike.

12. Izračunavanje doprinosa za dokup staža osiguranja za svaki pojedini
slučaj obavlja se na slijedeći način:

- najprije se utvrđuje mirovinska osnovica od koje će se u konkretnom
slučaju određivati mirovina;

- od svote utvrđene kao mirovinska osnovica izračunava se mjesečna mirovina
u postotku koji bi pripadao za minimalni mirovinski staž;

- svota mjesečne mirovine množi se sa 12 i tako se dobiva pripadajuća
svota godišnje mirovine;

- ukupna svota godišnje mirovine dijeli se brojem godina potrebnog minimalnog
mirovinskog staža koji je za konkretni slučaj utvrđen kao uvjet za stjecanje
prava na mirovinu;

- tako utvrđeni razmjerni dio mirovine množi se brojem godina vjerojatnog
trajanja života osiguranika;

- dobivena svota je doprinos za dokup jedne godine staža osiguranja.

13. Nakon toga izračunava se ukupna svota doprinosa za određeni broj
godina ili mjeseci potrebnog dokupa staža osiguranja.

14. U mirovinski staž kao staž osiguranja računa se samo ono vrijeme
dokupljenog staža za koje je doprinos uplaćen u cjelini.

15. Doprinos za dokup staža osiguranja uplaćuje se u korist Republičkog
fonda mirovinskog i invalidskog osiguranja individualnih poljoprivrednika
Hrvatske.

Uplaćeni doprinosi za dokup staža osiguranja ne vraćaju se.

16. Doprinosi za dokup staža osiguranja moraju se uplatiti najkasnije
u roku od tri mjeseca od dana pravomoćnosti rješenja o dokupu staža osiguranja.

Ako se doprinosi ne uplate u tom roku stručna služba donijet će rješenje
o odbijanju zahtjeva za mirovinu.

17. Isplata mirovine ostvarene uz dokup staža osiguranja pripada od
dana priznanja prava na mirovinu, ako su doprinosi za dokup staža uplaćeni
u roku od 15 dana od dana uručenja rješenja o dokupu staža osiguranja.

Ako su doprinosi uplaćeni nakon isteka roka od 15 dana od dana uručenja
rješenja o dokupu staža osiguranja, isplata pripada od prvog dana slijedećeg
mjeseca nakon uplate doprinosa za dokup staža osiguranja.

18. Ova odluka stupa na snagu osmoga dana nakon objave u "Narodnim
novinama", a primjenjuje se od 1. siječnja 1991.

Danom početka primjene ove odluke prestaje se primjenjivati Odluka o
dokupu staža osiguranja osiguranika-individualnih poljoprivrednika ("Narodne
novine", br. 52/87).

Klasa: 141-13/90-01/3278

Urbroj: 343-99-02/1-90-1

Zagreb, 20. prosinca 1990.

Predsjednik Upravnog odbora Republičkog fonda

mirovinskog i invalidskog osiguranja individualnih poljoprivrednika
Hrvatske

**dr. Stjepan Blažinkov, v. r.**

Odluka, NN 1/1991-31